1332-ben "Zenthgyurgy", 1473-ban "Zalay-zenthgywrgh" formában található az iratokban. Temploma valószínűleg a 13. században épült román stílusban, a gótika néhány jellemzőjével. A régi plébánosok közül megemlíthető 1403-ból Tamás, 1554-ből Benedek. A falu Zsigmond király idején többször cserélt gazdát, majd 1523-tól az egervári várkastély tartozéka lett. Az 1550-es években Nádasdy Ferenc és felesége, Kanizsai Orsolya és fiuk, Ferenc vette birtokba.